## TRAM d’Alacant oferirà un dispositiu especial per a facilitar l’assistència i retorn al Castell de l’Olla d’Altea

*** El servici especial es veu afectat per les obres de modernització d’esta línia, però permet oferir circulacions addicionals abans i després de l’espectacle pirotècnic des de Benidorm a Olla Altea en els dos sentits
* La vesprada del 10 d’agost des de les 16 hores un autobús directe circularà entre les estacions de Benidorm i Benissa, en els dos sentits, que permet enllaçar amb el servici ferroviari
* El dissabte i el diumenge el servici entre Altea i Calp es farà amb autobús de 6 a 14 hores per proves tècniques en el viaducte de l’Algar**

TRAM d’Alacant oferirà dissabte que ve, dia 10 d’agost, i primeres hores del dia 11 un dispositiu especial en la línia 9 (Benidorm-Dénia) per a facilitar l’accés i retorn a l’espectacle pirotècnic del Castell de l’Olla que se celebra a Altea.

Amb este servici especial, que enguany es veu afectat per les obres de modernització que Ferrocarrils de la Generalitat Valenciana (FGV) executa en este tram de la línia 9, TRAM d’Alacant reforça i prolonga el seu horari habitual de servici amb circulacions addicionals únicament des de Benidorm fins a Olla Altea, en els dos sentits.

A conseqüència d’estes obres, FGV està oferint servici alternatiu d’autobús entre les estacions d’Olla Altea i Calp, per la qual cosa, davant les dificultats de trànsit previstes des de la vesprada a la nit, els autobusos que cobrixen este tram poden patir retards i funcionaran únicament en el seu horari habitual.

Al seu torn, durant la vesprada del 10 d’agost s’ha previst des de les 16 hores i fins a la finalització de l’horari habitual un autobús directe, que circularà per l’autopista, entre les estacions de Benidorm i Benissa, en els dos sentits, que permetrà enllaçar amb el servici ferroviari.

De manera complementària, FGV reforça eixa nit el personal d’atenció al client i seguretat en trens i estacions, al mateix temps que, en col·laboració amb l’Ajuntament d’Altea i les forces de seguretat, es controlarà l’accés a les estacions més concorregudes, amb la finalitat d’evitar aglomeracions i agilitzar l’accés als trens.

A causa de la previsió d’alta ocupació dels trens per l’esdeveniment, no es permetrà el transport de bicicletes ni patinets en la línia 9 del TRAM d’Alacant des de les 18:00 hores del dissabte fins a finalitzar el servici.

El dispositiu especial previst per FGV forma part d’un reforç dels servicis nocturns que programa l’empresa a l’estiu a Alacant, amb la denominació de TRAMnochador, que circula en les línies 1, 2, 3, 4 i 9, els divendres, dissabtes i vespres de festiu.

Per a més informació sobre horaris i freqüències, FGV posa a la disposició dels usuaris els horaris en les estacions, el telèfon d’atenció al client 900 72 04 72, la pàgina web www.tramalicante.es, xarxes socials i en l’*app* oficial de TRAM d’Alacant.

**Treballs de monitoratge**

Al marge d’este dispositiu, els dies 10 i 11 d’agost, FGV ha previst fer treballs de monitoratge en el viaducte sobre el riu Algar a Altea, corresponent a la línia 9 del TRAM d’Alacant.

A conseqüència d’esta actuació, des de l’inici del servici fins a les 14:00 hores d’eixos dos dies, s’oferirà servici alternatiu d’autobús entre les estacions d’Altea i Calp.

FGV establirà les parades corresponents a l’estació d’Altea en l’N-332, carrer la Mar; Garganes en la N-332, davant del carrer Catarroja; Cap Negret, en l’N-332 davant de l’Hotel Cap Negret; Olla Altea en l’N-332, a l’altura del restaurant Los Jazmines, i a Calp, al costat de la mateixa estació.

Fecha: 09/08/2024